Mosies van wantroue in Phalatse teruggetrekMpho Phalatse verkede maand buite die Johannesburgse hooggeregshof (Foto: Twitter) Dr. Mpho Phalatse se pos as DA-burgemeester van die Johannesburg-metro is vir eers nog veilig nadat twee mosies van wantroue teruggetrek is. Phalatse is van mening dat die raad die reëls rondom mosies van wantroue ernstig moet oorweeg gegewe die ontwikkelende politieke omgewing van die stad waar koalisiepolitiek en minderheidsregerings die norm geword het. “Dit kan nie wees dat hierdie mosies op ŉ maandelikse basis ter tafel gelê word en sodoende die sake van die administrasie en raad onderbreek; die fokus en moraal van amptenare beïnvloed; en in sommige uiterste gevalle dienslewering ŉ knou toedien nie.” Phalatse meen die terugtrek van die mosies wys dat diegene wat teen die Johannesburgse veelpartyregering gekant is, geen vertroue het in hul eie vermoëns om genoeg steun te werf of hulself te koördineer nie. “Ons het hier met ŉ politieke operasie te doen wat daarop gemik is om mag en toegang tot die stad se bankrekening te verkry, op enige moontlike manier – alles ten koste van inwoners.” Phalatse is sedert ŉ hofbevel einde verlede maand weer aan stuur van sake by die Johannesburgse metroraad nadat sy tydens ŉ mosie van wantroue uitgestem is. Die Johannesburgse hooggeregshof het egter beslis die gebeure wat aanleiding gegee het tot haar verwydering uit die amp is onregmatig en ongrondwetlik en word ter syde gestel. ActionSA het intussen gesê hy is bly dat die jongste mosies van wantroue teruggetrek is. “Dit keer dat die ANC die stad se R77 miljard-begroting in die hande kry, in ooreenstemming met ActionSA se missie om die ANC van bewind te verwyder en voort te gaan met ŉ pro-arm regeringsagenda in die stad,” het Funzi Nogbeni, leier van ActionSA se koukus in Johannesburg se metroraad, gesê. “ActionSA hou lank al vol dat dit minstens een termyn, of vyf jaar, sal neem om die situasie in die Stad Johannesburg om te keer en dienslewering te verbeter. “Dit is om daardie rede dat ActionSA die mislukking van hierdie mosies beskou as ŉ geleentheid wat aan die veelpartykoalisie gebied word om deel te neem aan ŉ proses om ŉ moontlike meerderheidsblok voor die volgende raadsvergadering gereed te kry.”